ราชธานีออกหุ้นกู้6,000ล้าน
หาเงินต้นทุนต่ำคืนหนี้เก่าขอเพิ่มเพดานเป็น2หมื่นล.
5 เม.ย. 2555

หาเงินต้นทุนต่ำคืนหนี้เก่าขอเพิ่มเพดานเป็น2หมื่นล.
ราชธานีลิสซิ่ง ออกหุ้นกู้ 6,000 ล้านบาท จ่ายหนี้คืนเงินกู้ธนาคาร ลดต้นทุนการเงินได้ 0.5% เล็งขอผู้ถือหุ้นขยายเพดานหุ้นกู้เพิ่มเป็น 2 หมื่นล้านบาท
นายวิรัตน์ ชินประพินพร ประธานกรรมการและกรรมการบริหาร บริษัท ราชธานีลิสซิ่ง เปิดเผยว่า บริษัทจะเปิดขายหุ้นกู้จำนวน 6,000 ล้านบาท ในวันที่ 24 เม.ย.นี้ เพื่อนำเงินที่ได้มาไปชำระเงินกู้คืนให้กับธนาคารเจ้าหนี้จำนวน 5,000 ล้านบาท ซึ่งจะช่วยลดต้นทุนทางการเงินให้บริษัทได้ 0.5% จากปัจจุบันอยู่ที่ 5.75% ส่วนที่เหลืออีก 1,000 ล้านบาท จะใช้เป็นเงินหมุนเวียนของบริษัท
“สิ้นปีเรามีแผนลดต้นทุนทางการเงินให้เหลือ 5% ขณะที่ปัจจุบันมีวงเงินกู้จากธนาคารอยู่ 1 หมื่นล้านบาท แบ่งเป็นเงินกู้ระยะยาว 65% เงินกู้ระยะสั้น 35% และจากการออกหุ้นกู้ครั้งนี้จะทำให้โครงสร้างเงินกู้ยืมจากสถาบันการเงินลดลงเหลือ 50%” นายวิรัตน์ กล่าว 
อย่างไรก็ตาม ในวันที่ 10 เม.ย.นี้ ยังจะขอมติจากที่ประชุมผู้ถือหุ้นเพื่อขอเพิ่มเพดานการออกหุ้นกู้ใหม่เป็น 2 หมื่นล้านบาท ไปถึงปี 2556 โดยขอยกเลิกการออกหุ้นกู้ที่เหลืออีก 4,000 ล้านบาทออกไป เนื่องจากเห็นว่าการออกหุ้นกู้ทำให้ต้นทุนทางการเงินลดลง และมีความเป็นไปได้ที่ไตรมาส 3 จะทำการออกหุ้นกู้ใหม่อีกครั้ง ซึ่งต้องมีการพิจารณาเรื่องวงเงินและพิจารณาสถานการณ์อีกครั้ง
นายวิรัตน์ กล่าวว่า สำหรับการออกหุ้นกู้ครั้งนี้ เป็นหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ แบ่งหุ้นกู้ออกเป็น 3 ชุด ได้แก่ ชุดที่ 1 อายุ 2 ปี ดอกเบี้ย 4.9% จำนวนไม่เกิน 2,500 ล้านบาท ชุดที่ 2 อายุ 3 ปี จำนวนไม่เกิน 2,500 ล้านบาท ดอกเบี้ย 5.2% และชุดที่ 3 อายุ 4 ปี ดอกเบี้ย 5.5% จำนวนไม่เกิน 2,500 ล้านบาท
ทั้งนี้ หุ้นกู้ทั้งสามชุดเมื่อรวมกันแล้วต้องไม่เกิน 6,000 ล้านบาท หากชุดไหนขายเต็มก่อนก็ปิดก่อน ส่วนชุดที่เหลือจะแบ่งกันไปตามสัดส่วนกำหนดการจองขั้นต่ำ 1 แสนบาท และทวีคูณครั้งละ 1 แสนบาท โดยเสนอขายให้แก่ผู้ลงทุนทั่วไปหรือผู้ลงทุนสถาบัน มีธนาคารธนชาตเป็นผู้จัดจำหน่าย